Päämajan tilannetiedoitus 18.12. klo 12 (1939)
Päämajan tilannetiedoitus 18.12. klo 12

M a a v o i m a t

Kannaksella hyökkäsi vihollinen 17.12. tykistövalmistelun jälkeen Muolaanjärven ja Kaukjärven välillä suurin voimin useiden kymmenien hyökkäysvaunujen tukemana. Hyökkäykset lyötiin takaisin ja 26 hyökkäysvaunua tuhottiin. Taipaleenjoella yritti vihollinen kahdesti ryhmittyä hyökkäykseen, mutta hajoitettiin tykistötulella. Viisi hyökkäysvaunua tuhottiin. Itärajalla on vihollisen Koirinojalla ja Syskyjärven seuduilla tekemät hyökkäykset torjuttu. Loimolan suunnalla vilkastui taistelutoiminta jonkin verran. Kaksi hyökkäysvaunua tuhottiin. Ägläjärvellä jatkuu menestyksemme. Suomussalmella tuhottiin kolme hyökkäysvaunua. Muualla ei mainittavaa.

M e r i v o i m a t

Suomenlahdella on 17.12. havaittu vain vihollisen hävittäjiä risteilemässä. Laatokalla ovat omat patterit jatkuvasti olleet taistelussa vihollisen tykistön kanssa.

I l m a v o i m a t

Ei merkittävää.

Talvisodan viiteaineisto